Мікалай Фаўстын Радзівіл

**Мікалай Фаўстын Радзівіл** (, мястэчка Зьдзецел Слонімскага павету — ) — дзяржаўны і вайсковы дзяяч Вялікага Княства Літоўскага. Чашнік (1706—1709) і мечнік вялікі літоўскі (1710—1729), ваявода наваградзкі (1729—1740). Генэрал-лейтэнант (1725).

Валодаў Зьдзецелам у Слонімскім павеце, Глускам, Парэччам і Уселюбам у Наваградзкім павеце, Крожамі ў Жамойці, набыў места Бярдычаў у Брацлаўскім ваяводзтве. Быў старостам бабруйскім. Кавалер ордэнаў Белага Арла і расейскага Аляксандра Неўскага (1742).

## Біяграфія
Зь нясьвіскай лініі роду Радзівілаў гербу «Трубы», сын Дамініка Мікалая, канцлера вялікага літоўскага, і Ганны Мар’яны з Палубінскіх. Меў старэйшага брата Яна Мікалая, ваяводу наваградзкага, які апекваўся ім па сьмерці бацькі.

Атрымаў адукацыю ў Нясьвіскім калегіюме езуітаў. У 1699 годзе зьехаў на пяць гадоў за мяжу, каб працягваць навучаньне. 

Па вяртаньні ў Вялікае Княства Літоўскае, актыўна ўдзельнічаў у палітычным жыцьці дзяржавы. У 1706 годзе атрымаў урад чашніка вялікага літоўскага, у 1710 годзе — мечніка вялікага літоўскага. Абіраўся паслом на соймы 1718 (ад Слонімскага павету), 1720, 1722 і 1726 гадоў. У 1725 годзе атрымаў чын генэрал-лейтэнанта пяхоты. Камандаваў войскам Вялікага Княства Літоўскага. У 1729 годзе стаў ваяводам наваградзкім.

У 1733 годзе як хаўрусьнік Расеі спрыяў абраньню каралём і вялікім князем Аўгуста Саса, далей заставаўся агентам Пецярбургу (атрымліваў штогод 5 тыс. руб.).

У Зьдзецеле на ўласныя сродкі распачаў будаваньне палаца, скончанага ў 1751 годзе. У Глуску на бэрнардынскім касьцёле быў вялікі звон, на баку якога знаходзіўся герб з выявай арла і лебедзя і надпіс: «*Nicolai Faustin Xsonze Radzivill Woievoda Novogrodzki-Barbara z Zaviszow Xienzna Radzivillowa … 1743*».

Ажаніўся 4 сьнежня 1710 году ў Раготне з Барбарай, дачкой кашталяна менскага Крыштапа Станіслава Завішы (1660—1721) і Тэрэзы з Тышкевічаў. У шлюбе нарадзіліся дзеці:
* Удальрык Крыштап (1712—1770), пісар вялікі літоўскі, паэт і гісторык
* Тэрэза Барбара
* Альбрэхт (1717—1790), староста рэчыцкі, генэрал-маёр
* Марыя Гертруда
* Юры (1721—1754), ваявода наваградзкі
* Станіслаў (1722—1787), генэрал-лейтэнант
* Ганна Аўгустына
* Брыгіта Пэтранэля
* Францішка
* Удальрыка
* Крыштап
* Фэлікс
* Караль
* Дамінік

## Галерэя

Mikałaj Faŭstyn Radzivił. Мікалай Фаўстын Радзівіл (1733-37).jpg|Зь Нясьвіскай партрэтнай галерэі, каля 1733
Mikałaj Faŭstyn Radzivił. Мікалай Фаўстын Радзівіл (H. Lajbovič, 1758).jpg|З альбома «Выявы роду Радзівілаў». Г. Ляйбовіч, 1758
Mikałaj Faŭstyn Radzivił. Мікалай Фаўстын Радзівіл (1746).jpg|Невядомы мастак, 1746
Mikałaj Faŭstyn Radzivił. Мікалай Фаўстын Радзівіл (M. Starkman, 1857).jpg|М. Старкман, 1857


У картцы да артыкула прыводзіцца партрэт, напісаны ў 1720—1730 гадох невядомым мастаком, зь Нясьвіскай партрэтнай галерэі, які цяпер захоўваецца ў Нацыянальным мастацкім музэі Беларусі.

## Дадатковыя зьвесткі
* Цела М. Ф. Радзівіла пахавалі ў Нясьвіжы, а сэрца — у Зьдзецельскім касьцёле.
* У Нацыянальным мастацкім музэй Беларусі ў 2007 годзе ўпершыню выставілі ўнікальны надмагільны партрэт, створаны ў 1746 годзе, які доўгі час лічыўся выявай невядомага магната. У 2006 годзе яго атрыбутавалі — гэта Мікалай Фаўстын Радзівіл.

## Крыніцы

## Літаратура
* 
* 

Мікалай Фаўстын
Катэгорыя:Нарадзіліся ў Зьдзецеле
Катэгорыя:Асобы Вялікага Княства Літоўскага
Катэгорыя:Мечнікі вялікія літоўскія
Катэгорыя:Чашнікі вялікія літоўскія
Катэгорыя:Узнагароджаныя ордэнам Белага арла
Катэгорыя:Памерлі ў Зьдзецеле